Sandelig om ikke Århus´ borgmester Jacob Bundsgaard netop nu er i Washington for at lære Barack Obama om Århus´ mirakuløse antiradikalisering af mulige syrienkrigere.

Flot lyder det jo, at Århus Kommunes førstemand, borgmester Jacob Bundsgaard fra Socialdemokraterne, for tiden har forlagt residensen til USA´ forbundshovedstad Washington DC, hvor han skal belære den undrende verden om Århus Kommunes umådelige succes med at afholde unge muslimer fra at prøve lykken som hellige krigere i Syrien eller Irak. Jacob Bundsgaard er inviteret af selveste præsident Barack Obama og udenrigsminister John Kerry.

Som læser, lytter eller seer tænker man, at de virkelig må have gjort noget rigtigt i Århus, når selveste Det Hvide Hus kalder. Der må jo foreligge tonstung dokumentation for effekterne af denne velsignelsesrige Århusmodel.

Det gør der ikke. Det gør der overhovedet ikke, så vidt internettet kan fortælle.

Et læserbrev med megen bravur og beskedent indhold

Den 30. oktober 2014 trykte JP et indlæg fra bl.a. borgmesteren og politidirektøren i Århus. Hold da op for nogen navne, tænker den sagesløse avislæser. Man leder og leder derpå efter dokumentation for de vidtløftige påstande om succes med at holde de raske unge mennesker væk fra Syrien og finder følgende perle:

”JP Aarhus skriver, at vi samarbejder med Grimhøjmoskéen [min fremhævelse] og miljøet omkring moskéen. Dette er ikke korrekt. Vi har en kontakt og en dialog med moskéen og de unge i moskéen. Dialogen er skabt, fordi vi – takket være den viden, vi havde skaffet gennem vores forebyggelsesindsats – havde konstateret, at moskéen spillede en væsentlig rolle hos 22 ud af de 30 unge, der i 2013 rejste fra Aarhus til Syrien. Denne kontakt til moskéen er fulgt op med en løbende dialog og kontakt til moskéens bestyrelse og de unge, der færdes i moskéen, for ad denne vej at søge at hindre, at unge tager af sted. Derfor kan vi også med rimelig sikkerhed sige, at kun én person i 2014 er rejst af sted.”

Det er da henrivende, ikke sandt? Efter at have været i den saliggørende dialog med den nok mest ekstreme moske på dansk territorium kan notabiliteterne jublende meddele, at de med ”rimelig sikkerhed” kan melde om en kolossal succesrate og en nedgang i antal krigere på 21, nemlig 22 i 2013 og sølle én i 2014.

Ingen anden dokumentation er at finde nogen steder på nettet, og imens sidder Jacob Bundsgaard i Washington og spiser kirsebær med de store.

Kan nogen derude hjælpe?

Hvis nogen kan finde rigtig dokumentation for Århusmodellens underfulde potentiale, må de meget gerne meddele mig eller andre interesserede det. Rigtig dokumentation er så ikke lige, hvad diverse imamer i Grimhøjmoskéen måtte have fundet det for godt at sige.

Indtil videre tror jeg, at der er tale om et rent blålys, om et fup- og svindelnummer ved højlys dag. Ganske som med så meget andet vrøvl vi er blevet tudet ørerne fulde med i årtier om alt fra uddannelse, arbejde, kriminalitet og alt godt fra havet.

Fup og svindel er, hvad vore magthavere er i stand til at præstere, når de skal forsøge at berolige os.